‘Dit was ŉ donkie se bloed’ – staatsgetuieBeskuldigde vier: Kgomotso Mpulwana (Foto: Anja van der Merwe, Maroela Media) ŉ Staatsgetuie in die moordsaak van die drie lede van die Brand-gesin van Vaalharts het Maandag in die hof getuig hoe hy die beskuldigdes met ŉ bebloede motor teëgekom het en hoe hulle later die slagoffers se liggame aan hom uitgewys het. Die 20-jarige Realeboga Manyedi het sy halfbroer Tshepo Visagie (36) op Sondag 26 Julie 2020 omstreeks 16:00 met ŉ emmer in die hande by die Diretsaneng-nedersetting in Taung, Noordwes, ontmoet. Visagie het hom opdrag gegee om hom daar te kry. Voor Manyedi het ŉ silwer Mazda CX5 gestaan. Die motor se bagasiebak was vol bloed. “Dit was die bloed van ŉ donkie waarteen ons vasgery het,” het Visagie vir Manyedi gesê. Visagie het ŉ selfoon, skoolsak en skootrekenaar uit die motor gehaal, waarna die emmer by ŉ nabygeleë kraan volgemaak is. Visagie, Manyedi en Donald Seoleseng (21) het die bagasiebak begin was. Tsepaone Melato (20) het op ŉ boomstomp gesit en rook. Manyedi het Maandag in die hooggeregshof in Kimberley in die Noord-Kaap getuig in die moordverhoor van Dan (83), Breggie (73) en Elzabie Brand (54). Seoleseng, Visagie en Melato is saam met Kgomotso Mpulwana (43) die beskuldigdes in die saak. Beskuldigde twee: Tshepo Visagie (Foto: Anja van der Merwe, Maroela Media) Die vier staan tereg op drie aanklagte van moord, een aanklag van roof met verswarende omstandighede, drie aanklagte van ontvoering en drie aanklagte van dwarsboming van die gereg. Seoleseng word ook daarvan aangekla dat hy uit aanhouding ontsnap het. Die Brand-gesin is volgens Manyedi se getuienis die Sondag ontvoer en vermoor. Hul motors, ŉ rooi Nissan Micra en ŉ silwer Mazda CXS 5, het saam met hulle spoorloos verdwyn. Alle klagte teen Manyedi is verlede week laat vaar en hy is as staatsgetuie geroep om te getuig. Nadat hulle die motor gewas het, het Visagie aangedui dat hy hom (Manyedi) iets wil gaan wys. Hulle is met die Mazda die veld in. Dit is toe dat Visagie vir Manyedi vra of hy al iemand doodgemaak het. “Ek het eers nie geantwoord nie. Hy het weer gevra en ek het ‘nee’ gesê,” sê Manyedi. Die broers het saam met Seoleseng en Melato in die veld stilgehou en Manyedi vertel hy het twee mense – met bloed aan hul koppe – in die bosse sien lê. “Die vrou het nog asemgehaal, maar die man was reeds dood.” Beskuldigde een: Donald Seoleseng (Foto: Anja van der Merwe, Maroela Media) Die vrou is as Elzabie geïdentifiseer en die man as Dan. Dit het Maandag in die hof uitgekom dit is nie Elzabie se liggaam wat in ŉ blou duvet in ’n watergat in die Taung-omgewing gevind is nie, maar dié van Breggie. Volgens Manyedi is Elzabie se liggaam in die bagasiebak gelaai en langs ŉ boom gelaat. Die vier is vandaar na ŉ huis in Vaaltyn, in die Taung-omgewing, waar Visagie ŉ selfoon en skootrekenaar vir R400 verkwansel het, getuig Manyedi. “Ons het toe brandstof ingegooi en is na die Mokasa-nedersetting, waar ŉ rooi Nissan Micra met ŉ pap band op ŉ grondpad gestaan het. Ons (Manyedi, Visagie en Melato) het die motor toe by ŉ steengroef naby die Majaneng-nedersetting gaan laat. Seoleseng het ons met die Mazda gevolg.” Volgens Manyedi het hulle die liggaam van ŉ vrou (geïdentifiseer as Breggie) agter die voorste sitplekke van die Nissan uitgehaal en in die bagasiebak van die Mazda gelaai. “Die liggaam was in ŉ kombers toegedraai.” Beskuldigde vyf: Tsepaone Melato (Foto: Anja van der Merwe, Maroela Media) Die liggaam is in ŉ watergat in die Taung-omgewing gelaat, het Manyedi getuig. Die vier mans is die volgende dag (Maandag 27 Julie) na Rooiwal, Taung, waar hulle Mpulwana ontmoet het. Daar het Manyedi, Seoleseng en Melato die Mazda binne en buite gewas. “Mpulwana het ons later gevra of ons gou haar kinders kan gaan haal. Ons is in die Mazda net buite Rooiwal deur polisie voorgekeer.” Manyedi voer aan die polisie was op soek na ŉ silwer Mazda CX5 met ŉ Gautengse nommerplaat, terwyl die een waarin hulle gery het ŉ Noord-Kaapse nommerplaat gehad het. “Hulle het ons gelos en ons het aanhou ry. Visagie het kort daarna uit die motor gespring.” Die polisie het die motor ŉ ent verder weer afgetrek en Seoleseng, Manyedi, Mpulwana en Melato in hegtenis geneem. “Die polisie het gevra oor die liggame en Tshepo en ek het besluit om hulle alles te vertel.” Manyedi het eers Breggie se liggaam in die watergat en toe Dan en Elzabie se liggame aan die polisie uitgewys.